

**Daginstitutionen Frisenborg og Svaneparkens Børnehus**

**Den Styrkede Pædagogiske læreplan anno 2020**

|  |
| --- |
| **Pædagogisk læreplan** |

**Indhold**

[Præsentation af dagtilbud 3](#_Toc48807065)

[Et pædagogisk læringsmiljø hele dagen 4](#_Toc48807066)

[Læringsmiljøet understøtter barnets bredde læring 6](#_Toc48807067)

[Børns brede læring på tværs af temaerne 6](#_Toc48807068)

[Børns brede læring inden for temaerne 7](#_Toc48807069)

[**Alsidig personlig udvikling** 7](#_Toc48807070)

[**Social udvikling** 8](#_Toc48807071)

[**Kommunikation og sprog** 9](#_Toc48807072)

[**Krop, sanser og bevægelse** 10](#_Toc48807073)

[**Natur, udeliv og science** 11](#_Toc48807074)

[**Kultur, æstetik og fællesskab** 12](#_Toc48807075)

[Børn i udsatte positioner 13](#_Toc48807076)

[Samarbejde med forældre om 14](#_Toc48807077)

[børns læring 14](#_Toc48807078)

[Inddragelse af lokalmiljøet 15](#_Toc48807079)

[Sammenhæng til børnehaveklassen 16](#_Toc48807080)

[Det fysiske, psykiske og 18](#_Toc48807081)

[æstetiske børnemiljø 18](#_Toc48807082)

[UDDYBENDE LINKS 19](#_Toc48807083)

[**DUÅ – De Utrolige År** 19](#_Toc48807084)

[**Børne-og ungepolitikken** 20](#_Toc48807085)

[**FN`s Verdensmål** 22](#_Toc48807086)

 [**Værdigrundlag** 23](#_Toc48807087)

|  |
| --- |
| Præsentation af dagtilbudDaginstitutionen Frisenborg og Svaneparkens Børnehus er én institution, men to fysisk adskilte afdelinger. Vi har plads til henholdsvis 80 og 60 børnehavebørn. Overordnet er der én institutionsleder for begge huse, samt én teamleder i hvert hus. Vi har stadig individuelle navne, men arbejder ud fra samme værdigrundlag og læreplan, og altid med stort fokus på samarbejde på tværs af de to enheder. I begge huse arbejder vi ud fra De Utrolige År[[1]](#footnote-1)(DUÅ-dagtilbud), Børne – og ungepolitikken[[2]](#footnote-2) samt FN’s verdensmål[[3]](#footnote-3). I Svaneparken og Frisenborg vægter vi et konstruktivt samarbejde højt for at få hverdagen til at fungere optimalt. Vi tilbringer mange timer sammen hver dag, og det er derfor væsentligt, at vi trives i samværet med hinanden. **Kommunikation og dialog** er nøgleordene i vores værdigrundlag[[4]](#footnote-4), og er altafgørende for at skabe et sundt arbejdsmiljø, hvor vi alle trives. Vi har et rummeligt menneskesyn, der bygger på, at alle, både børn og voksne, har værdi i sig selv, og at **forskellighed er et potentiale for fællesskabet**. Vore relationer til hinanden er baseret på en positiv atmosfære, hvor omsorg, humor og glæde er en naturlig del af hverdagen. Som pædagogisk personale har vi stor opmærksomhed på relationen til det enkelte barn. Den gode kontakt og det positive samvær mellem barn og voksen, har stor betydning for barnets selvværd og selvtillid, og derfor forsøger vi at bevæge os i børnehøjde. Vi anerkender og lytter til børnene og forsøger at indleve os i deres verden. Ved at forstå deres tanker og handlinger kan vi bedre skabe forståelse for, hvad der optager dem, og derved skabe et læringsmiljø, som er udviklende for alle børn. Vi tillægger legen stor værdi i hverdagen, og vi styrker legen ved at give plads, rum og inspiration til denne.I samværet tager vi udgangspunkt i børnenes interesser og behov, og er åbne over for de ideer og initiativer, som de kommer med. Ved at bekræfte dem i deres interesser og oplevelser, viser vi børnene, at de er betydningsfulde, både som individ og ind i fællesskabet.Med hjælp, støtte og inspiration fra det pædagogiske personale, skabes der fælles engagement, og sammen kan børn og voksne videreudvikle ideerne. Det er vigtigt, at det pædagogiske personale ser sig selv, som børnenes mest betydningsfulde anden, og formår at ”tune” ind på barnet, finde niveauet for udvikling, og arbejder ud fra det, i samspil med barnet. Et godt forældresamarbejde er en vigtig forudsætning for at skabe udvikling og trivsel for det enkelte barn. I Frisenborg og Svaneparken prioriteres den daglige kontakt med forældrene højt, ligesom vi vægter åbenhed og ærlighed omkring udfordringer og meningsforskelle. Ligeledes er det af stor værdi for samarbejdet, at der er afklaring omkring gensidige forventninger. Ud fra disse parametre vokser en konstruktiv dialog, og skabes et tillidsfuldt og vigtigt forældresamarbejde til gavn for det enkelte barn. |

|  |  |  |
| --- | --- | --- |
| Et pædagogisk læringsmiljø hele dagenDet skal fremgå af den pædagogiske læreplan, hvordan det enkelte dagtilbud hele dagen etablerer et pædagogisk læringsmiljø, der med leg, planlagte vokseninitierede aktiviteter, spontane aktiviteter, børneinitierede aktiviteter og daglige rutiner giver børnene mulighed for at trives, lære, udvikle sig og dannes. Det pædagogiske læringsmiljø skal tilrettelægges, så det inddrager hensynet til børnenes perspektiv og deltagelse, børnefællesskabet, børnegruppens sammensætning og børnenes forskellige forudsætninger.

|  |  |
| --- | --- |
| SÅDAN GØR VI HOS OSBørnenes leg:Legen har værdi i sig selv og er en gennemgående del af vores hverdag.Leg, dannelse og læring sker i børnefællesskaber, som det pædagogiske personale sætter rammen for. Alle børn skal udfordres og opleve mestring i lege og aktiviteter. Planlagte vokseninitierede aktiviteter:Et trygt og stimulerende pædagogisk læringsmiljø er udgangspunkt for arbejdet med børns læring. Læring skal forstås bredt, og læring sker fx gennem leg, relationer, planlagte aktiviteter, udforskning af naturen og ved at blive udfordret. Spontane aktiviteter:Følge barnets ideer og initiativer ind i legen ved at være indlevende, lydhør og kommunikativ. Barnet understøttes gennem interaktioner, fællesskaber og bevarer lysten og modet til at være nysgerrig, eksperimenterende og undersøgende.Daglige rutiner:Daglige rutiner giver børnene muligheder for at trives, lære, udvikle sig og dannes.Inddragelse af børnenes perspektiv:At være barn har værdi i sig selv. Børns ret til at være børn, til at være forskellige og til at udvikle sig i forskelligt tempi.Børn skal høres og tages alvorligt som led i starten på en dannelsesproces og udvikling af demokratisk forståelse. Pædagogisk-didaktiske overvejelser:Styrket fokus på et kvalificeret og differenceret forældre samarbejde, som skaber trivsel og læring hos det enkelte barnDUÅ-dagtilbud er rammen om det pædagogiske arbejde i dagligdagen og grundlaget for den måde, hvorpå vi møder og forstår børnenes behov.  | EKSEMPLER”Har I bare leget i dag?”3 børn er ved at lave sandslotte og 2 kigger på. Den voksne er med i legen og bygger også slotte.Det virker til alle har det godt med at være i aktiviteten. Nogle er aktivt deltagende, mens andre observerer og har brug for at se hvad legen går ud på. Da de 2 børn har siddet lidt og kigget på, kommer de aktivt med i legen. Der bliver talt om slotte og byer. Hvem bor på slotte og hvem bor i huse. Børnene byder hver især ind med nye ideer til legen og kommer med flere ting, der skal være med. Sammen får vi bygget en masse slotte og huse, hvor der også kommer tag på, lavet ud af blade og græs. Alle får i denne aktivitet mulighed for at føle sig som en del af et fællesskab, hvor dehver især er med til at komme med ideer til aktiviteten (medindflydelse). Det enkelte barns ideer bliver positivt modtaget af de andre. I dette læringsmiljø understøttes børns opbygning af relationer til andre børn og til den deltagende voksen, og udvikler sociale kompetencer.”Demokratisk samling”Der er samling på stuen, dagens aktivitet er højtlæsning. Medarbejderen har to bøger, som børnene kan vælge imellem. Bøgerne præsenteres, de omhandler venskabsfærdigheder, herefter skal børnene stemme om hvilken bog der skal læses. Dette foregår ved håndsoprækning. Der italesættes, hvorfor den valgte bog læses, at den havde flest stemmer og at den derfor er blevet valgt. Efter højtlæsning taler vi om, hvad det vil sige, at være en god ven. Vi følger børnenes input og tager afsæt i deres forståelse og deres fortællinger. Som dagtilbud har vi fokus på FN’s verdensmål, som blandt andet omhandler sundhed og trivsel, at vi skal have det godt og passe godt på hinanden. I forlængelse heraf understøtter børne- og ungepolitikken, at ”Børnenes stemme er vigtig”. Medarbejdernes bevidsthed omkring det enkelte barns inddragelse har betydning for barnet trivsel, læring, udvikling og dannelsesproces. ”Åben dialog”Vi er i dialog med forældrene, vi fortæller historier fra hverdagen og deler det der er omkring deres barn positivt, som det der kan være udfordrende. Dette for at understøtte barnets trivsel og for at skabe åbenhed, tillid og en ligeværdig dialog med forældrene. Som dagtilbud er vi via børne –og ungepolitikken bevidste om, at ”Familien er barnets rødder” og et godt forældre samarbejde derfor har væsentlig betydning for barnets trivsel som helhed.  |

 |

|  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| Læringsmiljøet understøtter barnets bredde læringDet skal fremgå af den pædagogiske læreplan, hvordan det pædagogiske læringsmiljø understøtter børns brede læring, herunder nysgerrighed, gåpåmod, selvværd og bevægelse, inden for og på tværs af følgende temaer:1) Alsidig personlig udvikling 2) Social udvikling.3) Kommunikation og sprog 4) Krop, sanser og bevægelse.5) Natur, udeliv og science 6) Kultur, æstetik og fællesskab.Børns brede læring på tværs af temaerne

|  |  |
| --- | --- |
| **SÅDAN GØR VI HOS OS**Vores læringsmiljøs kerne er DUÅ, denne tilgang, med den voksne som rollemodel, har fokus på det barnet kan og herigennem på det vi gerne vil se mere af. Dette styrker bl.a. barnets selvtillid og zone for nærmeste udvikling. Det brede læringsbegreb har fokus på, at skabe pædagogiske lærings miljøer, som retter opmærksomheden på, at alle situationer og samspil har pædagogisk betydning. Dette gælder også samspil og situationer, som ikke er tilrettelagt som læringssituationer. Læring er et heldagsperspektiv. Børne-og ungepolitikken siger, at ”Lige muligheder kan kræve en hestesko”, hvilket en inkluderende tilgang til det enkelte barn imødekommer. Vi har det enkelte barns forskelligheder og behov for øje, i løbet af hverdagens samspil og situationer, som grundlag for at understøtte barnets livsduelighed.  | **EKSEMPLEL** **”Aflevering”**Barnet skal vinke farvel, det er svært og der er brug for hjælp. Den voksne tager barnet over til sig og fortæller, at nu vinker vi sammen. Barnet græder, den voksne trøster og bliver hos barnet. De finder yndlings puslespillet frem, og sætter sig ved bordet, hvor de andre børn sidder. Det næste barn kommer ind af døren, barnet siger farvel og vinker til far og tilslutter sig herefter bordet hvor de andre sidder. Barnet bliver set, mødt med forståelse og tryghed. I overgangen tages der afsæt i en aktivitet, som barnet er glad for. Dagens start får de bedst forudsætninger. Barnet erfarer, at de voksne skaber tryghed. **”En anden aflevering”**Barnet kommer ind i garderoben sammen med sin mor. Sammen hjælper de hinanden med at hænge barnets overtøj på plads. Barnet tager derefter sin madkasse og drikkedunk, og går ind på stuen, hvor barnet mødes med et ”godmorgen” fra medarbejderen. Barnet sætter madkassen i køleskabet og drikkedunken i en kasse der står på gulvet. Barnet kigger rundt på stuen og ser sin bedste ven lege med biler. Barnet går hen mod sin ven, ”Hov hov, siger moderen” – ”Husk lige at sige farvel til mig”. Barnet siger farvel, og moderen går. Medarbejderen roser barnet ”Hvor er du god til at sige farvel til din mor”. Barnet nikker samstemmigt og går i gang med at lege. |

Børns brede læring inden for temaerne**Alsidig personlig udvikling**1. Det pædagogiske læringsmiljø skal understøtte, at alle børn udfolder, udforsker og erfarer sig selv og hinanden på både kendte og nye måder og får tillid til egne potentialer. Dette skal ske på tværs af blandt andet alder, køn, social og kulturel baggrund.
2. Det pædagogiske læringsmiljø skal understøtte samspil og tilknytning mellem børn og det pædagogiske personale og børn imellem. Det skal være præget af omsorg, tryghed og nysgerrighed, så alle børn udvikler engagement, livsduelighed, gåpåmod og kompetencer til deltagelse i fællesskaber. Dette gælder også i situationer, der kræver fordybelse, vedholdenhed og prioritering.

|  |  |
| --- | --- |
| **SÅDAN GØR VI HOS OS**Vores læringsmiljø understøtter børnenes erfaringsverden og deltagelsesmuligheder gennem leg og andre aktiviteter. Dette bidrager til erfaringer, som gør børnene robuste og støtter deres dannelse og livsduelighed. Det pædagogiske personale støtter børnene i, at vokse emotionelt. Gennem vores DUÅ arbejder vi med følelser og konflikthåndtering, så barnet bliver rustet til at håndtere modgang og samtidig bevare sit gåpåmod. Vi støtter barnet i at turde gå sine egne veje og samtidig give mulighed for, at barnet kan fordybe sig, undres og være nysgerrigt. Vi anerkender dem ved, at følge deres spor.Gennem forældresamarbejde sikrer vi, at udfordringerne ikke overstiger barnets kompetencer, samtidig er vi, sammen, bevidste om barnets nærmeste udviklingszone og trivsel.Børne- og ungepolitikken, siger ”mød hinanden med et smil”, hvilket understøtter samspil og tilknytning mellem børn og det pædagogiske personale.  | **EKSEMPLER****” Det klarer jeg helt sikkert”**Nogle børn leger på den store legeborg. De kravler op på forskelligvis og rutsjer ned. En sidder på hængebroen og tager sit bukseben ud over støvlerne. En pige (forsigtig/usikker) står ved siden af mig og kigger på. Jeg siger:” De har godt nok fart på… jeg kan se de har det sjovt”. Vi står noget tid og kigger på. Jeg bliver afbrudt af nogle andre børn, og da jeg vender tilbage, er pigen på vej op på legeborgen. Hun har valgt at tage stigen op og jeg følger hende på afstand. Da hun kommer op på platformen går jeg hen til hende og roser hende for at hun selv er kommet op. Hun er rigtig stolt og glad. Efter en lille pause bevæger hun sig forsigtigt ud på hængebroen, og holder rigtig godt fast i gelænderet, samtidig med at hun ser hvor hun sætter sine fødder. Jeg bekræfter hende i at hun klarer det super flot (opmuntring). Hun tager hele turen op og stopper nær rutsjebanen og er afventende. (Hun holder øje med om jeg stadig er der). Hun lader et par af de andre børn prøve først og da der er fri bane sætter hun sig for at rutsje. Inden hun sætter fra, kigger hun om jeg er klar til at se hun rutsjer ned. Hun kommer flot ned og hun får et kæmpe ”High Five”. Vi snakker om hvor god hun var, hvordan hun havde det under vejs og om hun måske havde lyst til at prøve igen. Hun gentager turen og efter et par gange er hun helt tryg. Da hun bliver hentet af sin mor, viser hun stolt hvad hun har lært. |
|  |  |

**Social udvikling**1. Det pædagogiske læringsmiljø skal understøtte, at alle børn trives og indgår i sociale fællesskaber, og at alle børn udvikler empati og relationer.
2. Det pædagogiske læringsmiljø skal understøtte fællesskaber, hvor forskellighed ses som en ressource, og som bidrager til demokratisk dannelse.

|  |  |
| --- | --- |
| **SÅDAN GØR VI HOS OS**Social udvikling handler om børns mulighed for at deltage i fællesskaber. Gennem vores arbejde med børns sociale udvikling er vi med til at forme deres sociale handlemuligheder i barndommen og voksenlivet. Vores pædagogiske læringsmiljø favner børns forskellighed som en ressource. Børns sociale læring og udvikling fremmes bl.a. via legen og medindflydelse. Medindflydelse skaber engagement og demokratisk dannelse. Børn i dagtilbuddet skal deltage i sociale fælleskaber, hvor de oplever at høre til, og hvor de kan bidrage værdifuldt og relevant til fælles lege, aktiviteter og samvær. I overensstemmelse med Børne- og ungepolitikkens ”fællesskab er en fælles sag”.  | **EKSEMPLER****”De andre har alle puderne og vi må ikke få nogen!”**Jeg går med barnet over i gymnastiksalen, for at finde ud af hvad der er på spil. En gruppe børn har bygget en hule med alle puderne. Barnet vil gerne have nogle af puderne, til at lege med, men må ikke få nogle af de andre børn.Jeg lytter og spørger ind til, om børnene skal bruge alle puderne eller om de andre børn, må få nogen af puderne. ”Vi bruger dem alle, ellers er det ikke en rigtig hule, siger børnene”Jeg siger nu til barnet, som kom for at få hjælp ”Jeg kan godt forstå du gerne vil have nogle af puderne, men de bruger dem alle lige nu. Vi kan spørge om du må få nogen, når de er færdige, ellers vil jeg gerne hjælpe dig med at finde noget andet, som du kan lege med”. Barnet som kom og ytrede sig om konflikten, oplevede, at blive hørt og taget alvorligt. De børn som er i gang med hulebyggeriet, bliver også hørt og forstået. Jeg tilbød min hjælp i forhandlingen om puderne og hjalp barnet og de andre til at komme videre.  |

**Kommunikation og sprog**1. Det pædagogiske læringsmiljø skal understøtte, at alle børn udvikler sprog, der bidrager til, at børnene kan forstå sig selv, hinanden og deres omverden.
2. Det pædagogiske læringsmiljø skal understøtte, at alle børn opnår erfaringer med at kommunikere og sprogliggøre tanker, behov og ideer, som børnene kan anvende i sociale fællesskaber.

|  |  |
| --- | --- |
| **SÅDAN GØR VI HOS OS**Børns kommunikation og sprog tillæres og udvikles i nære relationer. I samspil med forældre, i fællesskaber med andre børn, samt i samspillet med det pædagogiske personale i vores dagtilbud.I vores dagtilbud tænker vi sproglige læringsmuligheder i alle rutiner og aktiviteter. Vi anvender DUÅ, i form af beskrivende kommentarer, naboros og understøtter det sproglige nonverbalt. I dialogen med det pædagogiske personale som sproglige rollemodeller, udvikles børns sprog ved at lytte, fortælle, stille spørgsmål og lege med sproget. Derved udvikles børnenes sproglige kompetencer, som har betydning for evnen til at indgå i sproglige fællesskaber. ”Vær nysgerrig” som børne– og ungepolitikken siger. Nysgerrig på hvad børnene kommer med, så de kan forstå sig selv, hinanden og deres omverden. | **EKSEMPLER****”Biavleren vs. Astronauten”**Til en samling talte vi om fastelavn. Jeg havde en stor tegning af en fastelavnsfest med. Her var der noget visuelt som børnene kunne se på, og derigennem havde vi en dialog om hvad man kunne være klædt ud som til fastelavn.På billedet var der bl.a. en biavler;Medarbejder: Er der nogen der kan se hvad der er på billedet?Barn: En astronaut?Medarbejder: Jeg kan godt forstå du synes det ligner en astronaut, men det er faktisk en biavler.Han har en slags beskyttelsesdragt på, fordi han samler honning hos bierne.Barn: Så kan bierne ikke stikke ham!Medarbejder: Det er rigtigt, så kan bierne ikke stikke ham.Her fik børnene lært et nyt ord. De fik en forklaring på hvad det var og de så et billede af det (biavleren).Samtalen til samlingen kan også være inspiration for børnene, hvor de efterfølgende snakker videre om emnet.Ud over de sproglige færdigheder som børnene lærer til denne samling, er der ogsåsociale færdigheder, der bliver øvet. Bl.a. det at vente på tur, idet det kun er et barn der kan svare ad gangen. |

**Krop, sanser og bevægelse**1. Det pædagogiske læringsmiljø skal understøtte, at alle børn udforsker og eksperimenterer med mange forskellige måder at bruge kroppen på.
2. Det pædagogiske læringsmiljø skal understøtte, at alle børn oplever krops- og bevægelsesglæde både i ro og i aktivitet, så børnene bliver fortrolige med deres krop, herunder kropslige fornemmelser, kroppens funktioner, sanser og forskellige former for bevægelse

|  |  |
| --- | --- |
| **SÅDAN GØR VI HOS OS**Kropsidentitet skabes gennem kropslige erfaringer.Bevægelsesfællesskaber styrker og udvikler barnets evne til selvregulering og samspil med andre.Vores læringsmiljø skal skabe mulighed for at deltage i fællesskaber, hvor bevægelsesglæde, kreativitet og leg understøttes.Alle børn skal inkluderes, have medbestemmelse og styrkes ud fra deres forudsætninger, hver især. Forældrene inddrages via dialog, så vi sammen kan skabe de bedste forudsætninger for det enkelte barns kropslige udvikling.Børnene skal have muligheder for at udforske og eksperimentere med kroppens funktioner, sanser og bevægelse. De skal mærke nysgerrighed, glæde og lyst til, at være kreative i deres fysiske udfoldelse. Dette så de både individuelt og som en del af et fællesskab ”mærker at livet er stort”, som børne- og ungepolitikken har som et af deres fokuspunkter.  | **EKSEMPLER****Voksen styret og planlagte aktiviteter.**Der er planlagt bevægelsesaktivitet i salen. Børn og voksne bygger sammen en motorikbane, som særligt styrker den grov motoriske del. Børnene kommer med input til hvordan banen kan udformes og bruges, de voksne griber børnenes initiativer. Da banen er bygget færdig, gennemgår de voksne den sammen med børnene. Børnene venter på tur for at prøve banen. De får hver især den hjælp de skal have for at gennemføre den. Bagefter er der fri leg på motorikbanen og i puderne. De voksne er aktivt deltagende for at styrke det enkelte barns regulering, deltagelse og kropsbevidsthed. Aktiviteten afsluttes med rolig musik og massage. Børnene er sammen to og to, de giver hinanden voksenguidet massage med en massagebold. Dette styrker relationerne, gensidig empati og skaber mulighed for ro i kroppen.**”Mariehønen evigglad”**Børn og voksne er på legepladsen, der leges med duplo klodser. En af børnene tager en Duplo legoklods formet som en mariehøne. Et barn begynder at lege, at mariehønen kravler på den voksne. ”Nu kravler der en edderkop på din ryg” siger barnet. ”Nej det er en mariehøne”, siger et andet barn. ”Det er da dejlig massage”, siger den voksne og spørger om andre børn har lyst til at få mariehøne massage. Børnene får på skift massage mens de synger mariehønen evigglad, og leger med Duplo legoklodser. |

**Natur, udeliv og science**1. Det pædagogiske læringsmiljø skal understøtte, at alle børn får konkrete erfaringer med naturen, som udvikler deres nysgerrighed og lyst til at udforske naturen, som giver børnene mulighed for at opleve menneskets forbundethed med naturen, og som giver børnene en begyndende forståelse for betydningen af en bæredygtig udvikling.
2. Det pædagogiske læringsmiljø skal understøtte, at alle børn aktivt observerer og undersøger naturfænomener i deres omverden, så børnene får erfaringer med at genkende og udtrykke sig om årsag, virkning og sammenhænge, herunder en begyndende matematisk opmærksomhed.

|  |  |
| --- | --- |
| **SÅDAN GØR VI HOS OS**Vores læringsmiljø understøtter samspillet mellem børnene og naturen. Gennem børnenes nysgerrighed dannes grundlaget for deres begyndende forståelse af naturen, ved at indbyde dem til, at være nysgerrige og undersøgende.Det pædagogiske læringsmiljø skal understøtte at alle børn får konkrete erfaringer med naturen. Læringsmiljøet skal hjælpe med at højne børns nysgerrighed og lyst til at være en del af udelivet.Dette giver det mulighed for at danne erfaringer med årsag, virkning og sammenhænge i samspil med naturen.  I naturens rum skaber vi muligheder for at udvide børnenes fællesskaber.Vi synliggør igennem billeddokumentation og hverdagsfortællinger, hvordan barnet møder naturen. Dette understøtter vores samarbejde med forældrene, og danner grundlag for, at vi sammen skaber rum for en naturvidenskabelig dannelse af børnene.Når børnenes nysgerrighed og lyst til at udforske naturen understøttes, så gives de muligheder for at ”Initiativer kan vokse nedefra”, som skrevet i børne- og ungepolitikken. | **EKSEMPLER****Førskolen i naturen**Vi er i skoven med førskolegruppen, hvor der er planlagt samarbejdsøvelser. Børnene er sammen to og to, hvor de sammen skal finde fem pinde i forskellige størrelser. Børnene skal efterfølgende kategorisere pindene i størrelsesorden. Herefter skal de lave figurer ud af pindene, en trekant, en firkant og en femkant. De bliver også bedt om, at finde tre sten, som de skal rangere efter størrelse og vægt. Der opstår snak og spørgsmål om størrelser, former og volumen. Dette kan være en indgang til begyndende matematisk opmærksomhed og forståelse. Vi har taget forstørrelsesglas med på legepladsen. Vi vender sten og træstubbe for at finde små dyr. Vi kigger på dyrene gennem forstørrelsesglas, snakker om hvad de hedder og finder dem på vores læringsdug, hvor de er afbilledet. Vi har ”blomsternes dag”, hvor hvert barn har en blomst med til at plante. Vi snakker om, hvad blomsterne hedder, dufter til dem og hjælper hinanden med, at plante og vande dem. |

**Kultur, æstetik og fællesskab**1. Det pædagogiske læringsmiljø skal understøtte, at alle børn indgår i ligeværdige og forskellige former for fællesskaber, hvor de oplever egne og andres kulturelle baggrunde, normer, traditioner og værdier.
2. Det pædagogiske læringsmiljø skal understøtte, at alle børn får mange forskellige kulturelle oplevelser, både som tilskuere og aktive deltagere, som stimulerer børnenes engagement, fantasi, kreativitet og nysgerrighed, og at børnene får erfaringer med at anvende forskellige materialer, redskaber og medier

|  |  |
| --- | --- |
| **SÅDAN GØR VI HOS OS**Vores læringsmiljø skal skabe mulighed for det enkelte barns perspektiv, medindflydelse samt muligheden for at udtrykke sig på forskellige måder. Samtidig skal vi styrke barnets forståelse af omverdenen, her under de traditioner som er en del af vores kultur. Læringsmiljøet skal sikre, at alle børn får erfaringer, der kan forankre værdier og som kan fungere som rettesnor for at orientere og handle på en hensynsfuld, demokratisk og respektfuld måde. Dette understøtter forpligtende fællesskaber og sikrer sammenhæng til skole, lokalsamfund og en globaliseret verden. Læringsmiljøet understøtter forståelsen for egne og andres forskelligheder.Gennem dialog og dokumentation sikrer vi, at alle forældre gives mulighed for, at være deltagende i vores hverdag og fællesskab. Det giver også muligheden for at dele og forstå de kulturelle forskelle der kan være mellem hjem og dagtilbud.  | **EKSEMPLER****”Medindflydelse”**Vi har førskolegruppen samlet, i dag afholder vi børnemøde. Her kan børnene komme med forslag til hvilke aktiviteter de gerne vil vi skal lave i førskolegruppen. Næsten alle børn har ideer og kommer med forslag. Alle forslag bliver taget seriøst og skrevet ned. Børnene inspirerer hinanden, deltager aktivt, lytter til hinanden, har en mening og er med i beslutningsprocessen. Vi snakker om demokrati og alles ret til at give udtryk for deres mening. Vi har samling på stuen, børnene har mulighed for at stemme om hvilke af to bøger der skal læses højt fra. Bogens fortælling tager udgangspunkt i venskabsfærdigheder og understøtter, at vi handler hensynsfuldt og respektfuldt over for hinanden. Børnene kommer med egne fortællinger og oplevelser, som giver anledning til dialog.   |
|  |  |

 |

|  |  |  |
| --- | --- | --- |
| Børn i udsatte positionerDet skal fremgå af den pædagogiske læreplan, hvordan det pædagogiske læringsmiljø tager højde for børn i udsatte positioner, så deres trivsel, læring, udvikling og dannelse fremmes.

|  |  |
| --- | --- |
| **SÅDAN GØR VI HOS OS**Vores læringsmiljø skal skabe mulighed for, at støtte børn med forskellige udfordringer og sikre, at alle børn deltager i fællesskabet. Vi skal gennem interaktioner med det enkelte barn skabe deltagelsesmuligheder. Dette så barnet, uanset hvilke udfordringer, bliver stimuleret, mødes med positive forventninger, samt oplever mestring i deltagelse af fællesskaber, lege og aktiviteter. Vi er bevidste om, at trivsel, læring, udvikling og dannelse sker, når vi skaber et trygt pædagogisk læringsmiljø for alle børn. Vi er opmærksomme på, at give plads og rum til, at skabe mindre børnegrupper, hvor den voksne i højere grad kan arbejde målrettet med barnets specifikke udfordring. Alle Børn skal være en betydningsfuld del af børnefællesskaber. Som børne- og ungepolitikken siger, så kan ”Lige muligheder kræve en hestesko”. Dette understøtter også FN’s verdensmål om, at der skal skabes mindre ulighed og større trivsel.   | **EKSEMPLER****”Det sociale værksted”**Barnet har svært ved at komme i leg, særligt udenfor på legepladsen.Barnet tager initiativ til at være med i leg men bliver afvist og går alene rundt. Den voksne ser barnets initiativ og siger, at nu åbner vi værkstedet. Sammen åbner de værkstedet og barnet går i gang med at save i træ. Den voksne henter yderligere 4 jævnaldrende børn som også får en plads i værkstedet. De arbejder ved hver deres ”plads”, den voksne har en særlig opmærksomhed på barnet, som har det svært i fællesskabet. Barnet bliver italesat positivt og der opstår en fælles dialog om det hvert barn er i gang med. **Barnet bliver set, der bliver taget hensyn til barnets forudsætninger for deltagelse og skabt et fællesskab, hvor barnet kan være med. Barnet oplever at være en del af fællesskabet.** **”Højt at flyve”**Barnet har svært ved at regulere sig. Overgange er svære og fællesskaber bliver ofte svære at være i. Barnet kommer tit i konflikter med de andre børn og det er svært, at indgå i aktiviteter og komme fra fx legepladsen til stuen. Barnet starter i NUSSA gruppe. Barnet deltager sammen med 5 andre børn i NUSSA gruppe, det er et forløb der varer minimum 10 uger. Her arbejder vi med selvregulering igennem strukturerede lege og musik, hvor alle har noget de kan byde ind med. Selvregulering handler om barnets evne til at styre sine impulser, tanker og følelser. Når pågældende øves, så bliver det nemmere for barnet at tilpasse sig det der foregår, og på den måde får barnet nemmere ved, at indgå i fællesskaber og veksle mellem aktiviteter. **Barnets initiativer bliver set og barnet inddrages og mødes hvor det er. Barnet bliver bedre til at regulerer sig. Barnet oplever, at være en del af et fællesskab, hvor der er leg og hvor barnets udspil bliver mødt.**  |

 |

|  |  |  |
| --- | --- | --- |
| Samarbejde med forældre om børns læring

|  |  |
| --- | --- |
| **SÅDAN GØR VI HOS OS**Vores samarbejde er bygget op om åbenhed og dialog, så vi sammen kan sikre barnets trivsel, læring, udvikling og dannelse.Vi er opmærksomme på, at hver familie skal mødes med det de kommer med, så forældresamarbejdet bliver differentieret. Vi afstemmer forventninger og vægter en konstruktiv dialog, med udgangspunkt i gensidig ansvar for barnets trivsel. Vi er opmærksomme på, at der i samarbejdet, dialogen og åbenheden ligger et stort ansvar i, at tage hånd om mulige problematikker i fællesskab. Sammen håndterer vi de opståede udfordringer også selvom de ikke opleves i institutionen. Forældrebestyrelsen er en vigtig instans ift. at sikre sammenhængen mellem dagtilbud og forældregruppen, som understøttes af børne- og ungepolitikkens; ”familien er barnets rødder”. | **EKSEMPLER****”Sociale fællesskaber”**Vi oplever i børnehaven, at et barn trækker sig socialt og ofte foretrækker sit eget selskab. Vi indkalder forældrene til møde, så vi sammen kan støtte barnet bedst muligt. Forældrene oplever hjemme et barn, der er god til at lege alene og også sammen med venners børn, som for det meste kun er et enkelt barn af gangen. De har ikke tænkt over, at der kunne være et problem. Vi udarbejder i fællesskab en handlingsplan for, hvordan vi sammen kan skabe ændringer og støtte barnet bedst muligt, såvel i hjemmet, som i børnehaven. **”Forældremøde”**Vi afholder årligt et forældremøde, hvor forældrene informeres om tiltag, pædagogik, DUÅ og andre relevante nyheder. Forældregruppen går herefter ud på deres barns stue/hold. Her er der dialog omkring hverdagens indhold, hvor alle har mulighed for, at byde ind med kommentarer eller spørgsmål.  |

Det skal fremgå af den pædagogiske læreplan, hvordan dagtilbuddet samarbejder med forældrene om børns læring. |

|  |  |  |
| --- | --- | --- |
| Inddragelse af lokalmiljøetDet skal fremgå af den pædagogiske læreplan hvordan dagtilbuddet inddrager lokalsamfundet i arbejdet med etablering af pædagogiske læringsmiljøer for børn.

|  |  |
| --- | --- |
| **SÅDAN GØR VI HOS OS**Vi er opmærksomme på det læringsmiljø, som ligger uden for institutionen, i nær- og lokalmiljøet. I styrkelsen af vores læringsmiljø uden for institutionernes daglige rammer, gør vi bl.a. brug af; skove, legepladser, kirker, bibliotek, detailhandel, brandstation og det lokale pædagogseminarium som vi har et godt samarbejde med.Vores eget læringsmiljø styrkes gennem de erfaringer og tiltag som vi er en del af. Lokalmiljøet viser ofte stor villighed til at bidrage til dagtilbuddets pædagogiske ramme. ”Fællesskab er en fælles sag”, som børne- og ungepolitikken siger.  | **EKSEMPLER****”Tur og kultur i nærmiljøet”** Vi er inviteret i kirke, hvor vi skal på skattejagt. Vi har inden turen til kirken, talt om traditioner og hvad man fejrer i kirken. Vi går hen til kirken og undervejs får vi talt om, hvem der bor hvor i byen. I kirken er vi på skattejagt, børnene prøver præstekjolen, døber en dukke og lytter til orglet. Vi spiser madpakker inden turen går hjem igen. På vej hjem holder vi hvil på en lokal legeplads, hvor børnene får tid til leg inden vi igen er tilbage i børnehaven. **”Læring i nærmiljøet”**Vi har tilmeldt en gruppe børn til en dag i legens tegn på seminariet. De studerende har planlagt en masse spændende aktiviteter, som børnene skal deltage i. Personalet fra børnehaven skal være på sidelinjen, så her opstår der mulighed for, at observere børnene og se hvordan de takler leg, samarbejde og de nye voksne. Børnene er begejstret for alle oplevelserne og har nydt en dag med leg og udfordringer. **”Landsskuet”**En tilbagevendende årlig begivenhed er deltagelse i landsskuet. Vi glæder til at komme afsted, hvor vi taler om hvad vi skal se, bl.a. forskellige dyr, maskiner osv. Forældrene kan melde sig og hjælpe til, så nogen har deres mor eller far med på dagen. Vi kører med bus til landsskuet, hvilket også er en stor oplevelse. Sidst på dagen vender vi tilbage til børnehaven. Børnene er glade, trætte og mætte af indtryk.  |

 |

|  |  |  |
| --- | --- | --- |
| Sammenhæng til børnehaveklassenDet skal fremgå af den pædagogiske læreplan, hvordan der i børnenes sidste år i dagtilbuddet tilrettelægges et pædagogisk læringsmiljø, der skaber sammenhæng til børnehaveklassen.

|  |  |
| --- | --- |
| **SÅDAN GØR VI HOS OS**Vores læringsmiljø understøtter sammenhæng og overgang til børnehaveklassen, gennem opmærksomhed på at understøtte børnenes lyst til at lære. Vi har en førskolegruppe, som har særlig fokus på overgangen og skoleparathed. Vi tilrettelægger vores pædagogiske læringsmiljø med udgangspunkt i den pædagogiske læreplan og de 6 læreplanstemaer. Vi har særligt fokus på, at skabe positive erfaringer for det enkelte barn, i forhold til børnefællesskaber, initiativ, processer og læring. I læringen ligger også nysgerrigheden over for bogstaver, tal, former og mønstre. Vi vil gerne sikre, at barnet får mod på læring, samt lyst og mod til, at indgå i de fællesskaber som tilbydes. ”Vær nysgerrig”, som kommunens børne-og ungepolitik siger. Vi samarbejder med forældrene om skoleparathed. Vi indkalder dem til møde inden opstart af førskolegruppen og er sammen opmærksomme på barnets trivsel og skoleparathed, samt hvordan vi bedst støtter barnet.  | **EKSEMPLER****”Førskolegruppen”**Der er 17 børn i førskolegruppen, de er forventningsfulde og glæder sig helt særligt til at lave noget, som kun er for dem, ”de store”. Vi har vores eget lokale og hvert barn får en mappe. Børnene får hver en forside til mappen, hvor de skal tegne sig selv og skrive navn og alder. Vi slutter af med samarbejdsøvelser og går herefter ud på vores hold. **”Opgaver”**Førskolegruppen skal lave opgaver. Børnene glæder sig, det er næsten som at være i skole. De voksne har sammensat et opgavehæfte, som de vurderer vil være tilpas udfordrende. Vi taler om, hvad man skal og hvis man har brug for hjælp. Man kan række hånden op eller spørge sin sidemakker om hjælp. Børnene løser opgaver, hjælper hinanden og der er en særlig opmærksomhed på, at alle lykkes, så børnene bevarer motivationen til, at være nysgerrige og lære. Som afslutning sættes opgaverne i mappen og børnene opfordres til, at vise dem til forældrene. **”Nisserock og Lucia”**Vi har en tradition, som førskolegruppen glæder sig til hvert år. Pigerne skal gå Lucia og drengene skal spille nisserock på hjemmelavede træguitarer. I december måned arbejder drengene på højtryk med, at save, pudse, male og udsmykke deres guitarer. Herefter øves der rock sang og seje måder, at spille guitar på. Pigerne har sideløbende med dette forberedt sig på Lucia optog. De har lavet dragter, hårpynt, øvet sig på at gå, og på at synge Lucia. Børnene er forventningsfulde, de har glædet sig til at vise deres forældre, hvad de har brugt så meget tid på. Alle er samlet i salen, både børn, forældre og personale. Pigerne går Lucia og drengene spiller deres seje nisserock. Da showet er forbi, får drengene deres guitar og pigerne får deres pynt med hjem. **”Besøg”** I dag skal vi besøge en skole, vi skal være med i undervisningen, spisning og til frikvarter. Søren er utryg, den voksne forsikrer ham om, at hun hele tiden er der. Førskolegruppen går hen til skolen med de børn, som skal gå der efter sommerferien. De deltager i en time, her er hvert barn sammen med en elev, den voksne er hele tiden tæt på fysisk og med sin opmærksomhed, så særligt et barn kan føle sig tryg. Bagefter er der spisning og så frikvarter. Dagen forløber godt, besøget har været en succes. På vej hjem snakker børn og voksne om alle de nye spændende oplevelser.  |

 |

|  |  |  |
| --- | --- | --- |
| Det fysiske, psykiske og æstetiske børnemiljøArbejdet med det fysiske, psykiske og æstetiske børnemiljø i dagtilbuddet skal integreres i det pædagogiske arbejde med etablering af pædagogiske læringsmiljøer. Børnemiljøet skal vurderes i et børneperspektiv, og børns oplevelse af børnemiljøet skal inddrages.

|  |  |
| --- | --- |
| **SÅDAN GØR VI HOS OS****Fysisk børnemiljø;** vi arbejder ud fra DUÅ, hvor vi bl.a. bruger ”indestemme” og ”gåben”. Vi har stueopdelte rum, der også kan være funktionsopdelte. Vi bruger også mange visuelle remedier til at skabe tydelig og forståelse hos det enkelte barn.I garderobesituationer med børnene, prioriterer vi få børn ad gangen, så vi skaber et godt lærerigt og inddragende børnemiljø. Udemiljøet er indrettet med udgangspunkt i, at børn skal udfordres fysisk på forskellige niveauer. Samtidig er der ugenerede områder som kan indbyde til fordybelse og mere rolige aktiviteter.**Psykisk børnemiljø;** vi arbejder ud fra DUÅ, hvor vi bl.a. bruger ”må-godt-princippet”, hvor børnene bliver guidet i hvad de godt må, frem for hvad de ikke må. Vi arbejder med positiv italesættes, at vi giver opmærksomhed til den adfærd vi gerne vil se mere af. Hertil er det væsentlig med tydelige voksne, der skaber rummelighed og muligheder hos børnene, så de kan øve sig i at lykkes. Vi forstørre børnene i deres succeser og understøtter barnet positivt i de situationer som kan være svære at øve sig på.**Æstetiske børnemiljø;** vi bruger visuelle remedier så børnene bliver mere selvhjulpne. Vi har sprogtæpper og tal mv. hængende. Børnenes produkter hænges op – og vi arbejder dagligt med billeddokumentation.Vi vægter at arbejde med aldersopdelte børnegrupper – mindre børnegrupper, og grupper der tilgodeser specielle behov (NUSSA) for at højne trivsel og udviklingspotentiale hos det enkelte barn. Børne- og ungepolitikken siger ”mød hinanden med et smil”, hvilket understøtter vigtigheden i, at have fokus på det der virker.  | **EKSEMPLER****”Hverdagspædagogik”**Vi er i garderoben, det er tid til at komme på legepladsen. Et barn står ved sit garderoberum og kigger sig omkring; ”hvad skal vi have på?”, spørger barnet. Medarbejderen peger på en tavle i garderoben, hvor dagens påklædning er illustreret med billeder; ”Prøv at kigge op på tavlen, kan du se hvad billederne viser?”. Barnet smiler og begynder at finde det viste tøj frem. Barnet bliver dog forstyrret af sine kammerater og går i stå med at tage sit tøj på. ”Nu hjælper jeg dig” siger medarbejderen og tager barnet i hånden. De går ind på stuen, lidt væk fra garderoben, hvor der er mere ro. ”Du tager jakken på” siger medarbejderen og barnet begynder at tage sin jakke på ”. Da barnet har fået sin jakke på, smiler medarbejderen til barnet og giver en high five. ”Jeg går tilbage i garderoben, men vi kan se hinanden”, siger medarbejderen til barnet. Medarbejderen får flere gange øjenkontakt med barnet, der får taget sit tøj på. Medarbejderen smiler og laver nonverbale tegn til barnet, der indikerer at barnet gør det rigtige, og lykkes med opgaven. Barnet får selv taget sit tøj på, og går glad hen til medarbejderen for at vise det. Medarbejderen roser barnet, der viser tydelig stolthed.**Ovenstående er et klassisk eksempel på ”hverdagspædagogik”. Dagligt står børn og medarbejdere i de samme situationer – som er gode læringsrum. Situationerne bliver genkendelige og med medarbejdernes positive understøttelse af barnets handlinger, kan de fleste udfordringer overvindes ved at øve sig igen og igen.**  |

 |

|  |
| --- |
| UDDYBENDE LINKS |

### **DUÅ – De Utrolige År**

I vores to dagtilbud arbejder vi med De Utrolige År (DUÅ-dagtilbud).

DUÅ-dagtilbud er rammen om det pædagogiske arbejde i dagligdagen og

grundlaget for den måde, hvorpå vi møder og forstår børnenes behov.

* **DUÅ-dagtilbud** er forankret i en positiv, anerkendende og relationel tilgang.

Det centrale fokus er; trivsel, læring og udviklings, relations opbygning, og problemløsning.

* **DUÅ-dagtilbud** er en forebyggende indsats, som personalet i dagtilbuddene har været på uddannelse i.

Indsatsen har blandt andet fokus på; anerkendelse, ros/opmuntring/motivation samt ønsket adfærd. Derudover arbejdes der med beskrivende kommentarer omkring følelser, sociale kompetencer, leg og læring.

* **DUÅ-dagtilbud** styrker personalet i;
	+ at opbygge og styrke positive relationer mellem børnene indbyrdes.
	+ at opbygge og styrke positive relationer mellem børnene og de voksne.
	+ at forebygge og håndtere uønsket adfærd i børnegruppen.
	+ at opbygge fællesskaber for alle børn- at styrke samarbejdet mellem daginstitution og hjem.
* **DUÅ-dagtilbud** giver børnene forskellige redskaber til at opbygge positive relationer og styrke deres sociale kompetencer. Vi bruger blandt andet rollespil til at vise børnene hensigtsmæssig adfærd og styrke deres empati.

I børnehaven vil I opleve;

* + at vi bruger indestemme.
	+ at vi bruger gåben.
	+ at vi holder arme og ben for os selv
	+ at vi bruger naboros.
	+ at vi øver os i at deles om tingene.
	+ at vi øver os i at vente på tur.
	+ at vi lytter til, og ser på den, der taler.
	+ at vi bruger nonverbale tegn; eksempelvis high five, thumbs up, stophånd.

En målrettet og struktureret pædagogik er til gavn for alle børn. Vi giver klare beskeder, så barnet ved, hvad vi forventer. Vi anerkender og roser den adfærd, vi gerne vil se mere af. Vi er optaget af at have et godt samarbejde med forældrene, og ønsker at involvere dem i det, der sker i børnehaven.

### **Børne-og ungepolitikken**

Ikast-Brande kommunes børne- og ungepolitik er implementeret i vores to dagtilbud med udgangspunkt i vores værdigrundlag og faglige fundament. Pågældende er implicit i vores hverdag og ses i mange forskellige aspekter.

**Mød hinanden med et smil.** Børnene mødes med et smil af imødekommende voksne. Vi er særligt opmærksomme på vores nonverbale signaler og bevidste om, hvordan vi bruger pågældende, både i mødet med det enkelte barn og i de planlagte pædagogiske strategier.

Vi er bevidste om vigtigheden i, at være imødekommende og åbne for interaktion med de interessenter som er en del af dagtilbuddet, det være sig børn, forældre og eksterne samarbejdspartnere.

**Lige muligheder kan kræve en hestesko.** Børn skal behandles forskelligt for at give dem lige muligheder, hvilket i vores praksis betyder, at vi forsøger, at målrette en indsats efter barnets behov. Har barnet fx brug for visuel støtte, så udarbejder vi dette både til den enkelte men også til fx stuen, så det bliver en naturlig del af hverdagen.

**Familien er barnets rødder.** Forældresamarbejdet er særligt vigtigt, vi vægter dialog og åbenhed højt. Forældrene kender barnet bedst, værdien af dette er vi meget bevidste om. Vi ved, at når vi samarbejder, så skaber vi en fælles retning og de bedste betingelser for at understøtte barnets udviklingspotentiale og generelle trivsel.

**Fællesskab er en fælles sag.** Det at høre til, at være en del af noget, det har vi fokus på. I dagligdagen kan der fx være fokus på ”venskabs færdigheder” som børnehavegruppe, hvis det opleves at et barn har svært ved, at få relationer og være en del af fællesskabet.

**Børnenes stemme er vigtig.** Det at være medbestemmende og lade børnenes perspektiv komme til orde kan udmønte sig på forskellige måder, planlagt og spontant. Vi har fx til samling to bøger, at vælge imellem, det afgøres ved håndsoprækning, på demokratisk vis. I førskolegruppen har vi fx spurgt, hvad børnene kunne tænke sig på en klubdag, herefter har vi i fællesskab planlagt en klubdag. Vi er også bevidste om barnets stemme i daglige aspekter, hvor barnet har mulighed for at fortælle om egne erfaringer og ideer, som kan gribes og inddrages af medarbejderen, i den pågældende kontekst.

**Initiativer kan vokse nedefra.** Når børnene oplever, at blive hørt og taget alvorligt, så motiveres de til at tage initiativ. Det kan fx udspille sig ved, at følge barnets initiativ, åbne værkstedet, lege med på legen, lytte til og tage det der kommer alvorligt.

**Vær nysgerrig.** Vær nysgerrig sammen med barnet, på det barnet kommer med, så barnet motiveres til at forblive nysgerrig og får forståelse for sig selv og omverden. Vi går sammen med barnet på opdagelse i legen og følger barnets initiativ.

**Børn skal mærke livet er stort.** Børnene skal have muligheder for at udforske, eksperimentere og være nysgerrige. De skal mærke glæde og lyst til, at være kreative, så de både individuelt og som en del af et fællesskab ”mærker at livet er stort”. Det kan fx udspille sig ved, at de voksne mærker interessen for insekter og sammen med barnet/børnegruppen ser på dem gennem forstørrelsesglas og bruger insektdugen til, at finde ud af hvilke dyr vi har fundet. Det kan være på legepladsen, hvor vi hjælper barnet med, at udfordrer sig selv motorisk, så glæden og lysten til at bevæge sig vokser.

### **FN`s Verdensmål**

**Daginstitutionen Frisenborg og Svaneparkens Børnehus arbejder med FN`s verdensmål.**

Ikast-Brande kommune har valgt at arbejde med FN`s 17 verdensmål. Dette gør sig således gældende for vores to dagtilbud, som ligeledes skal gøre sig overvejelser om, hvordan vi implementerer og ”giver liv” til det overordnede mål om at skabe bæredygtig udvikling.

Verdensmålene er bl.a. skrevet ind i vores læreplan, hvor vi helt konkret kan synliggøre hvorledes nogle af delmålene aktivt bliver sat i spil.

Det kan fx være mål 3 ”Sundhed og trivsel” – fokus her vil overordnet være at vi skal sikre børnenes trivsel og sørge for at have fokus på sundhed gennem motion og kost. Vi arbejder med at skabe sammenhænge hvor børnene udfordres motorisk, som gradueres efter barnets individuelle niveau, så vi understøtter barnets mulighed for at lære og udvikle sig. Tillige har vi opmærksomhed på børnenes madpakker, både sammen med børnene og deres forældre, for at sikre den sunde og varierede madpakken, så barnet har god energi til hele dagen i dagtilbuddet.

Vi har også fokus på mål 12, 13, 14 og 15 – der alle omhandler fokus på at minimere forbrug, passe på naturen og i det hele taget bruge naturen på en fordelagtig og bæredygtig måde. Personalegruppens fokus er bl.a. at være gode rollemodeller for børnene – dvs. at personalet italesætter handlinger over for børnene – fx ”Det er vigtigt at huske kun at bruge et stykke papir til at tørre hænderne” eller ”Hov, jeg samler lige det skrald op som ligger der i busken, og tager det med hjem i skraldespanden” eller ”Jeg husker at slukke for vandet, når jeg er færdig med at vaske hænder”. Disse udsagn kan således suppleres med snakke om, hvorfor det vigtig at være opmærksom på dette, at vi faktisk passer på naturen og hinanden, når vi handler med fornuft.

Daginstitutionen Frisenborg og Svaneparkens børnehus arbejder kontinuerligt på at bevidstgøre sig selv og omgivelserne omkring vigtigheden i, at der skabes nogle vaner, som tilgodeser FN`s verdensmål i et langt større omfang end tidligere. Vi er godt på vej, men vi kan sagtens blive mere dygtige til at synliggøre og bevidstgøre virkningen af et mere bæredygtigt dagtilbud.

**”Vi skal løfte i fællesskab”**

### værdigrundlag - Kbh plus **Værdigrundlag**

Vi har et rummeligt menneskesyn, der bygger på, at alle børn og voksne har værdi i sig selv, og at forskellighed er et potentiale for fællesskabet. Vore relationer til hinanden er baseret på en positiv atmosfære, hvor omsorg, humor og glæde er en naturlig del af hverdagen.

I Svaneparken og Frisenborg vægter vi et konstruktivt samarbejde højt for at få hverdagen til at fungere optimalt.

**Kommunikation og dialog** er nøgleordene for at skabe et sundt arbejdsmiljø, hvor alle trives, og arbejder ud fra følgende værdiord:

**Samarbejde, trivsel og nærvær**

**Vi styrker SAMARBEJDET ved at:**

* udvise tillid, åbenhed og ærlighed over for hinanden.
* anerkende og have respekt for hinandens kompetencer og forskelligheder.
* "løfte i flok" og tage ansvar/medansvar.
* give plads til at udvikle sig i et samarbejde og styrke egne kompetencer.
* være åbne over for forandringer.
* rose og værdsætte hinanden i vores arbejde.
* have fælles visioner.

**Vi styrker TRIVSEL ved at:**

* have fokus på det positive og det der fungerer.
* tage et fælles ansvar.
* have tillid til hinanden.
* respektere hinandens forskellige holdninger.
* være forskellige individer, som sammen bidrager til en fælles indsats og udvikling.
* være loyale over for hinanden, samt de ting vi beslutter os for at arbejde med.
* drøfte og løse eventuelle problemer i en god omgangstone.
* vi taler MED hinanden og ikke OM hinanden.
* den enkelte tager ansvar for egen trivsel.
* give den enkelte medarbejder mulighed for faglig og personlig udvikling.

**Vi styrker NÆRVÆR ved at:**

* være oprigtig tilstede i nuet, både fysisk og psykisk.
* være troværdige over for os selv og konteksten.
* give hinanden plads, tid og rum til fordybelse.
* være bevidste om vores arbejdsfordeling og struktur.

**Fælles værdier er liv i organisationen!**

1. Læs mere under bilag ”Link 1” [↑](#footnote-ref-1)
2. Læs mere under bilag ”Link 2” [↑](#footnote-ref-2)
3. Læs mere under bilag ”Link 3” [↑](#footnote-ref-3)
4. Læs mere under bilag ”Link 4” [↑](#footnote-ref-4)